শুধু হিন্দুত্ব নয়! বনসলের নির্দেশে ব্যাকফুটে শুভেন্দু? জয় শমীকের

ওয়েব ডেস্ক: বিহার জয়ের পরেই প্রধানমন্ত্রী নরেন্দ্র মোদি (Narendra Modi) সহ বিজেপির (BJP) একাধিক নেতা বাংলায় জয়ের ডাক দিয়েছেন। রাজ্যে সেভাবে সংগঠন না থাকলেও অঙ্গ এবং কলিঙ্গর পর বঙ্গ-জয়ের রূপরেখা তৈরি করছে পদ্ম শিবির। শুক্রবারই বঙ্গ বিজেপির সল্টলেক দফতরে গুরুত্বপূর্ণ সাংগঠনিক বৈঠক সারলেন কেন্দ্রীয় প্রধান পর্যবেক্ষক সুনীল বনসল (Sunil Bansal), রাজ্য সভাপতি শমীক ভট্টাচার্য (Samik Bhattacharya), সুকান্ত মজুমদাররা। সুব্রত ঠাকুর, শংকর ঘোষ, খগেন মুর্মুরাও ছিলেন বৈঠকে।

সূত্রের খবর, এদিনের বৈঠকে আগামী নির্বাচনের আগে সংগঠনকে আরও শক্তিশালী করতে বৈঠকে একাধিক বার্তা দেন বনসল। বৈঠকে সিএএ ক্যাম্প বাড়ানোর উপরেও বিশেষ জোর দেওয়া হয়। শুধু ক্যাম্প বাড়ানো নয়, মতুয়া সম্প্রদায় ও বাংলাদেশ থেকে ধর্মীয় নিপীড়নের কারণে আশ্রয় নেওয়া শরণার্থীদের নাগরিকত্ব প্রক্রিয়ার প্রতিটি ধাপে—ফর্ম ফিল-আপ থেকে সার্টিফিকেট প্রদান পর্যন্ত—বিজেপি নেতৃত্বকে পাশে থাকার নির্দেশ দেন তিনি।

আরও পড়ুন: SIR ইস্যুতে নির্বাচন কমিশনকে দেওয়া মমতার চিঠি প্রসঙ্গে বিস্ফোরক সুজন চক্রবর্তী

ডিসেম্বর মাস থেকেই রাজ্যের প্রতিটি কেন্দ্রে পথসভা শুরু করার নির্দেশ দেওয়া হয়েছে। তৃণমূল সরকারের বিরুদ্ধে দুর্নীতি-সহ বিভিন্ন ইস্যু তুলে ধরে মানুষের কাছে পৌঁছনোর কৌশল স্পষ্ট করে দেন কেন্দ্রীয় পর্যবেক্ষক। পাশাপাশি, চলতি বছরের শেষ দিক থেকেই ফের প্রবাস কর্মসূচি শুরু করার বার্তাও দেন বনসল।

বৈঠকে অনুপ্রবেশ ইস্যুতে আরও আক্রমণাত্মক অবস্থান নেওয়ার কথা বলা হয়েছে। একইসঙ্গে সংগঠনের অন্দরে আদি-নব্য ভেদাভেদ না রেখে সকলকেই বিজেপি কর্মী আখ্যা দিয়ে ২০২৬ সালের নির্বাচনকে পাখির চোখ করে একযোগে কাজ করের বার্তা দেন সুনীল বনসল। এদিন তিনি আরও স্পষ্ট করে দেন যে, শুধু হিন্দু ভোট নয়, সর্বস্তরের মানুষের সমর্থন নিয়েই লড়াইয়ে নামতে হবে।